b'\n_START_ARTICLE_\nGuilhem Figueira\n_START_SECTION_\nVida\n_START_PARAGRAPH_\nNo es conserven refer\xc3\xa8ncies a aquest personatge en documents d\'arxiu. La vida va ser escrita per alg\xc3\xba molt hostil a aquest trobador (mout se fez grazir als arlotz et als putans et als hostes et als taverniers = "es f\xc3\xa9u molt agradable als homes de mala vida, als truans, als hostalers i taverners"). I ens d\xc3\xb3na unes indicacions que poden ser certes: que era de Tolosa, fill d\'un sastre i ell mateix sastre. I, el que s\xc3\xad que \xc3\xa9s cert \xc3\xa9s que quan els francesos prengueren Tolosa, se n\'an\xc3\xa0 a Llombardia. Els darrers anys de la seva producci\xc3\xb3 po\xc3\xa8tica, de 1230 fins a la darrera pe\xc3\xa7a datable el 1240, els pass\xc3\xa0 a la cort de Federic II._NEWLINE_La pe\xc3\xa7a m\xc3\xa9s coneguda \xc3\xa9s D\'un sirventes far en est son que m\'agensa (217,2), un violent i llarg (23 estrofes; 160 versos) sirvent\xc3\xa8s contra l\'esgl\xc3\xa9sia de Roma amb motiu de la croada contra els albigesos. El sirvent\xc3\xa8s fou escrit cap a 1229, a Tolosa, i utilitza la m\xc3\xbasica i rima d\'un himne mari\xc3\xa0, cosa que n\'hauria facilitat l\'aprenentatge i la difusi\xc3\xb3 entre el p\xc3\xbablic. El sirvent\xc3\xa8s fou respost per la trobairitz Gormonda de Monpeslier.\n_START_SECTION_\nObra\n_START_PARAGRAPH_\nEs conserven un total de dotze composicions de Guilhem Figueira. Nom\xc3\xa9s dues s\xc3\xb3n can\xc3\xa7ons mentre que la majoria s\xc3\xb3n sirventesos, dues can\xc3\xa7ons de croada i peces de debat.'